নিক মেইসন
নিকোলাস বার্কলে "নিক" মেইসন (জন্মঃ জানুয়ারি ২৭, ১৯৪৪) একজন ইংরেজ সঙ্গীতঙ্গ, কম্পোজার এছাড়াও তিনি বিখ্যাত সাইকেডেলিক রক ব্যান্ড দল পিংক ফ্লয়েডের ড্রামার হিসেবে অধিক পরিচিত। এবং মেইসন একমাত্র সদস্য যিনি ১৯৬৫ সাল অর্থাৎ ব্যান্ড প্রতিষ্ঠার পর থেকে সবসময় ছিলেন। যদিও একক ভাবে মেইসন খুব কম সংখ্যক গান লিখেছেন কিন্তু পিংক ফ্লয়েডের সবচেয়ে জনপ্রিয় কম্পোজিশন "ইকোস" ও "টাইমের" সহ-লেখক তিনি। মেইসন পিংক ফ্লয়েডের একমাত্র সদস্য যিনি সবকটি অ্যালবামে কাজ করার গৌরব অর্জন করেন। সর্বশেষ ২০১০ সালের হিসাব অনুযায়ী বিশ্বব্যাপী পিংক ফ্লয়েডের ২৫০ মিলিয়নের অধিক অ্যালবাম বিক্রি হয়েছে, যার মধ্যে শুধু যুক্তরাস্ট্রে বিক্রি হয়েছে ৭৫.৫ মিলিয়ন। মেইসন ২৪ আওয়ারস লে ম্যানসের মতো পৃথিবীর প্রাচীন স্পোর্টস কার রেসিং প্রতিযোগিতায়ও অংশগ্রহণ করেছেন। নভেম্বর ২৬, ২০১২ সালে ইউনিভার্সিটি অফ ওয়েস্টমিনিস্টারের পক্ষ থেকে স্কুল অফ আর্কিটেকচার এ্যান্ড বিল্ট এনভায়রনমেন্ট (যার পূর্বসুরী প্রতিষ্ঠান, রিজেন্ট স্ট্রিট পলিটেকনিক যেখানে মেইসন ১৯৬২-১৯৬৭ পর্যন্ত সময়ে আর্কিটেকচার বিষয়ে অধ্যয়ন করেছেন) এর পুরস্কার বিতরনী অনুষ্ঠানে নিক মেইসনকে সম্মানসূচক ডি.লীট. ডিগ্রী প্রদান করা হয়।